Leon van Nierop se fliekresensie: Memory | Maroela Media
Met Liam Neeson en Monica Belucci
Daar is nie veel nuut aan hierdie aksiestorie nie, maar daar is wel 'n kinkel wat in die titel opgesluit lê en wat 'n mens nie hier wil verklap nie.
Al wat jy hoef te weet, is dat 'n sluipskutter en moordenaar (Liam Neeson), soos gewoonlik in dié soort flieks gebeur, teruggelok word vir 'n laaste opdrag. Kinders word in sluikhandel verkoop en die polisie slaan toe. Maar dié slag staan Neeson aan die verkeerde kant van die gereg en besef die implikasies amper te laat.
Soos vla oor poeding, kleur die aksie en gevegstonele die dramatiese gebeure, en wat vir die derde ster verantwoordelik is, is omdat jy nooit regtig weet wat om volgende te verwag nie. Telkens kinkel die rolprent in 'n moedswillige moeiliker rigting en gee bietjie meer dimensie aan die karakters en gebeure.
As Downton Abbey (2022) nie jou spreekwoordelike koppie Engelse tee is nie, mag Liam Neeson se vasberade gesig, waarin die lewe oud geword het, sy koppigheid en morele dilemma jou aangryp. Dis inspanningloos en gemaklik sonder te veel wat kan skok. Aksie kry so 'n fraksie van sy goeie naam terug.
Maar as jy werklik 'n goeie aksiefilm wil sien, wag vir die plaaslike (Afrikaanse) Indemnity (2021) wat op 13 Mei begin.